亞皆老街

亞皆老街係連接香港油尖旺區同九龍城區嘅主要道路。除咗新填地街至西洋菜南街嗰段，其他都係四線雙程行車，大致東西走向，西面由大角咀渡船街開始，穿過彌敦道、窩打老道、公主道，最後去到九龍城舊啟德機場一帶嘅世運公園完，駁住太子道東。呢條路個名由19世紀尾一艘英國商船亞皆老號而來。

旺角交通管制措施 
政府喺1970年代中起地鐵，用咗西洋菜南街至砵蘭街一段亞皆老街嘅右邊行車線做地鐵出口，於是政府喺旺角地鐵站附近管制交通，由西洋菜南街至上海街嘅一段亞皆老街只准向西行。後來新填地街至上海街嘅一段亞皆老街亦改為只准向西行，搞到由大角咀經亞皆老街向東行嘅車要轉左入新填地街，轉右入旺角道、再轉右去西洋菜南街或者洗衣街，最後先可以轉返左，去返亞皆老街。

另外，沿彌敦道南行嘅車亦因為咁唔可以直入亞皆老街西行，要先轉左入旺角道、轉右入西洋菜南街或洗衣街南行、再轉右入亞皆老街西行去大角咀。同樣，因為西洋菜南街至新填地街一段亞皆老街只係畀向西行，沿彌敦道北行嘅車如果想入亞皆老街東行，就要先喺彌敦道轉左入亞皆老街西行、轉右入新填地街再轉入旺角道去到西洋菜南街或洗衣街南行、再轉左入返亞皆老街東行去九龍城。呢個措施令到旺角道同新填地街一帶成日塞車，係九龍西區塞車黑點。

沿途建築物 

港鐵旺角站
 港鐵旺角東站
 朗豪坊
 旺角中心
 先達廣場
 拔萃男書院
 前中華電力總部
 九龍醫院
 醫院管理局大樓
 衞生防護中心
 亞皆老街賽馬會學童牙科診所
 香港眼科醫院
 九龍城裁判法院
 九龍城警署
 九龍城浸信會
 播道醫院
 世運公園

途經嘅公共交通服務

太子道

油尖旺區街道
九龍城區街道